b'\n_START_ARTICLE_\nLicht\n_START_PARAGRAPH_\nLicht (suom. Valo) on Karlheinz Stockhausenin s\xc3\xa4velt\xc3\xa4m\xc3\xa4 oopperasarja, joka koostuu seitsem\xc3\xa4st\xc3\xa4 erillisest\xc3\xa4 oopperasta. S\xc3\xa4velt\xc3\xa4j\xc3\xa4 aloitti teosten s\xc3\xa4velt\xc3\xa4misen vuonna 1977 ja sarja valmistui kaksikymment\xc3\xa4kuusi vuotta my\xc3\xb6hemmin. Teokset k\xc3\xa4sittelev\xc3\xa4t viikonp\xc3\xa4ivien v\xc3\xa4lisi\xc3\xa4 musiikillisia ja mytologisia yhteyksi\xc3\xa4. Kaikki oopperat on levytetty ja saatavina CD:n\xc3\xa4, vaikka osaa Mittwoch ei olekaan viel\xc3\xa4 esitetty varsinaisesti oopperan\xc3\xa4ytt\xc3\xa4m\xc3\xb6ll\xc3\xa4._NEWLINE_Licht on s\xc3\xa4velletty kolmen melodian pohjalta, joista jokainen liittyy yhteen oopperan p\xc3\xa4\xc3\xa4henkil\xc3\xb6ist\xc3\xa4. Teoksessa ilmenee monitasoista rakenteen yhtenevyytt\xc3\xa4: jokainen melodian nuotti vastaa kokonaisten kohtausten tonaalisia keski\xc3\xb6it\xc3\xa4 ja pituuksia. Tutkija Henry Baconin mukaan teoksen voidaan ajatella viev\xc3\xa4n totaalisen sarjallisuuden periaatteen loogiseen p\xc3\xa4\xc3\xa4tepisteeseen. Teoksen kokonaispituus on yli 29 tuntia. Sarjan oopperoilla on omat erityiset musiikilliset tyylins\xc3\xa4._NEWLINE_Oopperoiden tunnetuin osa lienee Helikopterijousikvartetto, joka on jousikvartetolle ja nelj\xc3\xa4lle helikopterille s\xc3\xa4velletty tilamusiikkiteos. Se muodostaa Mittwoch aus Lichtin kolmannen n\xc3\xa4yt\xc3\xb6ksen, mutta se voidaan esitt\xc3\xa4\xc3\xa4 my\xc3\xb6s erillisen\xc3\xa4 teoksena.'